สภาพคล่องฝืดให้กู้มากกว่าฝาก
ระบบการเงินแบงก์พาณิชย์แนวโน้มสินเชื่อโตดีกว่าออม
27 ม.ค. 2555

ระบบการเงินแบงก์พาณิชย์แนวโน้มสินเชื่อโตดีกว่าออม
ศูนย์กสิกรไทย ชี้เดือนนี้สภาพคล่องธนาคารตึงตัว ปล่อยสินเชื่อได้มากกว่าระดมเงินฝาก
ศูนย์วิจัยกสิกรไทยได้เปิดเผยบทวิเคราะห์ว่า ในช่วงเดือน ม.ค.นี้ สภาพคล่องของธนาคารพาณิชย์จะทรงตัวถึงตึงตัวขึ้นเล็กน้อย จากแนวโน้มสินเชื่อที่คาดว่าจะเติบโตมากกว่าเงินออม
ทั้งนี้ ประเมินว่าเงินออมในระบบธนาคารพาณิชย์ไทยเดือน ม.ค.นี้ ยังมีแนวโน้มเพิ่มขึ้นได้เล็กน้อย เมื่อเปรียบเทียบกับสิ้นเดือน ธ.ค. 2554 โดยธนาคารพาณิชย์มีแนวโน้มที่จะเสนอผลิตภัณฑ์เงินออมที่จูงใจและแข่งขันได้อย่างต่อเนื่อง เพื่อรักษาฐานลูกค้าและรองรับการดำเนินธุรกิจหลักของธนาคารพาณิชย์ในอนาคต ขณะเดียวกัน การโยกเงินฝากไปยังทางเลือกอื่นๆ ที่มุ่งเน้นสิทธิประโยชน์ทางภาษีในช่วงสิ้นปี น่าจะชะลอลงเมื่อเข้าสู่ช่วงต้นปี 
ด้านสินเชื่อนั้น ความต้องการสินเชื่อของระบบธนาคารพาณิชย์ไทยยังมีแนวโน้มขยายตัวได้ดีนำเงินฝาก สอดคล้องกับการเข้าสู่ช่วงฟื้นฟูจากผลกระทบของอุทกภัยครั้งร้ายแรงในช่วงปลายปี 2554 
ความต้องการสินเชื่อเพื่อซ่อมแซมที่อยู่อาศัย หรือทดแทนทรัพย์สินที่เสียหาย และการประกอบกิจกรรมทางเศรษฐกิจ ตลอดจนการทำธุรกรรมทางการเงินที่ทยอยเข้าสู่ภาวะปกติ รวมถึงความต้องการสินเชื่อหมุนเวียนเพื่อรองรับการดำเนินธุรกิจของภาคเอกชน ซึ่งจากภาพดังกล่าวคงมีผลให้สภาพคล่องของระบบธนาคารพาณิชย์ไทยมีแนวโน้มทรงตัว หรือตึงตัวขึ้นเล็กน้อย เมื่อเปรียบเทียบกับสิ้นเดือน ธ.ค. 2554 
อย่างไรก็ตาม คงต้องจับตาทิศทางการแข่งขันระดมเงินออมของธนาคารพาณิชย์ในระยะต่อไป ซึ่งต้องเผชิญกับโจทย์ที่ท้าทายมากยิ่งขึ้น ท่ามกลางสถานการณ์ที่อัตราดอกเบี้ยนโยบายปรับลดลงจากระดับ 3.25% เหลือ 3% ในช่วงปลายเดือน ม.ค.นี้ 
รวมถึงประเด็นการปรับเพิ่มอัตราเงินนำส่งเข้ากองทุนคุ้มครองเงินฝาก โดยเบื้องต้นยังรอรายละเอียดและข้อสรุปที่ชัดเจน เนื่องจากอาจมีผลต่อกลยุทธ์การระดมเงินออมและการบริหารจัดการสภาพคล่องของธนาคารพาณิชย์แต่ละแห่ง
สำหรับสภาพคล่องในปี 2554 ได้เพิ่มขึ้นตามการขยายตัวของธุรกิจหลัก ขณะที่อัตราส่วนสภาพคล่องต่อสินทรัพย์รวมมีทิศทางชะลอลง โดยปี 2554 สภาพคล่องดังกล่าวเพิ่มขึ้น 1.35 แสนล้านบาท จากระดับประมาณ 2.20 ล้านล้านบาท ณ สิ้นปี 2553 มาที่ระดับ 2.33 ล้านล้านบาท ณ สิ้นปี 2554 ซึ่งเป็นผลหลักมาจากการเตรียมสภาพคล่องของธนาคารพาณิชย์ เพื่อรองรับการขยายตัวธุรกิจ โดยเฉพาะการเติบโตของสินเชื่อ ซึ่งสินทรัพย์สภาพคล่องของธนาคารพาณิชย์เติบโตได้ช้ากว่าสินทรัพย์อื่น